CWT ผนึกพันธมิตรเซ็น MOU ออกแบบ-ผลิตเรือไฟฟ้า เสริมแกร่งศักยภาพ
CWT ผนึกพันธมิตรเซ็น MOU ออกแบบ-ผลิตเรือไฟฟ้า เสริมแกร่งศักยภาพ
25 มิ.ย. 2563

บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า วันนี้ (25 มิ.ย.63) บริษัท สกุลฎ์ชี อินโนเวชั่น จำกัด (SKC) ซึ่งเป็นบริษัทย่อยของบริษัทฯ พร้อมด้วย บริษัท โชคนำชัย ไฮ-เทค เพรสซิ่ง จำกัด ได้ลงนามในบันทึกข้อตกลง (MOU) ร่วมกับ 1.กรมเจ้าท่า 2.สำนักงานพัฒนาวิทยาศาสตร์และเทคโนโลยีแห่งชาติ (สวทช.) และ 3.บริษัท บ้านปู เน็กซ์ จำกัด ในการร่วมมือด้านการพัฒนาออกแบบ การผลิต และมาตรฐานสำหรับเรือไฟฟ้า ระบบอัดประจุ แบตเตอรี่และชิ้นส่วนที่เกี่ยวเนื่อง ที่มีคุณภาพและปลอดภัย
โดยความร่วมมือเป็นพันธมิตรร่วมกับ กรมเจ้าท่า, สวทช. และบริษัท บ้านปู เน็กซ์ จำกัด ในครั้งนี้ จะเป็นการพัฒนามาตรฐานและก่อให้เกิดข้อเสนอเชิงนโยบายเกี่ยวกับเรือไฟฟ้า รวมถึงข้อกำหนดหรือกฎเกณฑ์ที่เกี่ยวข้องในการจดทะเบียนใช้เรือไฟฟ้าที่มีความปลอดภัยในประเทศ ซึ่งจะผลักดันให้เกิดการผลิตเรือไฟฟ้าและอุปกรณ์ที่เกี่ยวข้องขึ้นภายในประเทศเพื่อให้สามารถนำไปใช้งานในอุตสาหกรรมการท่องเที่ยวและการใช้งานเชิงพาณิชย์ต่อไปได้ และส่งเสริมการเติบโตของอุตสาหกรรมการส่องออกเรือไฟฟ้าของประเทศไทยอย่างยั่งยืน
อนึ่ง การร่วมมือในครั้งนี้ จะเป็นการเพิ่มศักยภาพในการแข่งขันของบริษัท และจะช่วยเพิ่มรายได้ให้แก่บริษัทฯในอนาคต